CELEX: 52017JC0044
Language: hu
Date: 2017-12-06
Title: Együttes javaslat A TANÁCS HATÁROZATA az Európai Unió által az egyrészről az Európai Unió és tagállamai, másrészről Új-Zéland közötti kapcsolatokról és együttműködésről szóló partnerségi megállapodás által létrehozott vegyes bizottságban a vegyes bizottság eljárási szabályzatáról, valamint az albizottságok és munkacsoportok feladatkörének elfogadásáról szóló határozatok elfogadása tekintetében képviselendő álláspontról

EURÓPAI BIZOTTSÁG
            Brüsszel, 2017.12.6.
            JOIN(2017) 44 final
            2017/0327(NLE)
            Együttes javaslat
            A TANÁCS HATÁROZATA
            az Európai Unió által az egyrészről az Európai Unió és tagállamai, másrészről Új-Zéland közötti kapcsolatokról és együttműködésről szóló partnerségi megállapodás által létrehozott vegyes bizottságban a vegyes bizottság eljárási szabályzatáról, valamint az albizottságok és munkacsoportok feladatkörének elfogadásáról szóló határozatok elfogadása tekintetében képviselendő álláspontról
            
               
         
         
            
               INDOKOLÁS
            
            
               1.A javaslat tárgya
            
            
               E javaslat tárgya az Unió által az egyrészről az Európai Unió és tagállamai, másrészről Új-Zéland közötti kapcsolatokról és együttműködésről szóló partnerségi megállapodás által létrehozott vegyes bizottságban képviselendő álláspont meghatározásáról szóló határozat.
            
            
               2.A javaslat háttere
            
            
               2.1.Az EU–Új-Zéland partnerségi megállapodás a kapcsolatokról és az együttműködésről
            
            
               Az egyrészről az Európai Unió és tagállamai, másrészről Új-Zéland közötti kapcsolatokról és együttműködésről szóló partnerségi megállapodás (a továbbiakban: a megállapodás) célja, hogy megerősített partnerséget hozzon létre az EU és tagállamai, valamint Új-Zéland között, valamint hogy elmélyítse és gazdagítsa a kölcsönös érdeklődésre számot tartó kérdésekben folytatott együttműködést, tükrözze a közös értékeket és a közösen osztott elveket, többek közt a magas szintű párbeszéd intenzívebbé tételével. A megállapodás következetes, jogilag kötelező keretet hoz létre az EU Új-Zélanddal fennálló kapcsolataihoz. A megállapodás egyes részeit 2017. január 12. óta ideiglenesen alkalmazzák.
            
            
               2.2.A vegyes bizottság
            
            
               A vegyes bizottságot a megállapodás 53. cikke hozza létre. Legfontosabb feladatai közé tartozik, hogy elősegítse a megállapodás végrehajtását és általános céljainak előmozdítását, valamint hogy fenntartsa az Unió és Új-Zéland közötti kapcsolatok átfogó egységességét. A vegyes bizottság további feladatai: az EU és Új-Zéland közötti kapcsolatok alakulásának figyelemmel kísérése; véleménycsere és javaslattétel bármely közös érdekű kérdésben; törekvés a megállapodás által érintett kérdésekben esetlegesen kialakuló viták rendezésére.
            
            
               A vegyes bizottság feladata, hogy adott esetben javaslatokat tegyen és határozatokat fogadjon el a megállapodás egyes vonatkozásainak érvényesítése érdekében. A vegyes bizottság konszenzus alapján működik, és vezető tisztviselői szinten ülésezik. A vegyes bizottság elfogadja az eljárási szabályzatát. Konkrét kérdések kezelése érdekében albizottságokat és munkacsoportokat hozhat létre.
            
            
               2.3.A vegyes bizottság tervezett jogi aktusa
            
            
               A vegyes bizottság első ülésén határozatokat fogad el a vegyes bizottság eljárási szabályzatának, valamint az albizottságok és munkacsoportok feladatkörének elfogadásáról (a továbbiakban: a tervezett jogi aktusok).
            
            
               A tervezett jogi aktusok célja, hogy a megállapodás 53. cikke (4) bekezdésének megfelelően elfogadják a vegyes bizottság működését szabályozó eljárási szabályzatot, valamint az albizottságok és munkacsoportok feladatkörét, hogy lehetővé váljon a megállapodás végrehajtása.
            
            
               3.Az Unió által képviselendő álláspont
            
            
               Az Unió által képviselendő álláspont célja, hogy elfogadják az EU–Új-Zéland Vegyes Bizottság eljárási szabályzatát, valamint az albizottságok és munkacsoportok feladatkörét. Az álláspont a vegyes bizottság határozattervezetén alapul.
            
            
               4.Jogalap
            
            
               4.1.Eljárási jogalap
            
            
               4.1.1.Általános elvek
            
            
               Az Európai Unió működéséről szóló szerződés (a továbbiakban: EUMSZ) 218. cikkének (9) bekezdése határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.
            
            
               A „joghatással bíró jogi aktus” fogalmába beletartoznak a nemzetközi jognak a kérdéses szervet szabályozó szabályai szerint joghatással bíró jogi aktusok. Ezenfelül a fogalom magában foglalja azokat az eszközöket is, amelyek a nemzetközi jog szerint nem bírnak kötelező erővel, de „meghatározó módon befolyásolják az uniós jogalkotó által [...] elfogadott szabályozás tartalmát”
                  1
               .
            
         
         
            
               4.1.2.A jelen esetre történő alkalmazás
            
            
               A vegyes bizottságot megállapodás, nevezetesen az egyrészről az Európai Unió és tagállamai, másrészről Új-Zéland közötti kapcsolatokról és együttműködésről szóló partnerségi megállapodás hozta létre.
            
            
               A vegyes bizottság által elfogadandó jogi aktusok joghatással bíró jogi aktusok. Ennek oka, hogy a megállapodás 53. cikke (3) bekezdésének i) pontja szerint a vegyes bizottság határozatokat fogad el, amelyek kötelezőek a megállapodás Feleire nézve.
            
            
               A tervezett jogi aktus nem egészíti ki és nem módosítja a megállapodás intézményi keretét.
            
            
               A javasolt határozat eljárási jogalapja ezért az EUMSZ 218. cikkének (9) bekezdése.
            
            
               4.2.Anyagi jogalap
            
            
               4.2.1.Általános elvek
            
            
               Az EUMSZ 218. cikkének (9) bekezdése szerinti határozat anyagi jogalapja elsősorban azon tervezett jogi aktus célkitűzésétől és tartalmától függ, amellyel kapcsolatban az Unió nevében képviselendő álláspont meghatározásra kerül. Amennyiben a tervezett jogi aktus kettős célkitűzést követ, vagy két összetevőből áll, és ezek egyike elsődlegesként vagy döntő jellegűként azonosítható, míg a másik pusztán járulékos jellegű, az EUMSZ 218. cikkének (9) bekezdése szerinti határozatot egyetlen jogalapra, azaz az elsődleges, illetve döntő jellegű célkitűzés vagy összetevő által megkövetelt jogalapra kell alapítani.
            
            
               Valamely, egyidejűleg több cél elérésére irányuló vagy több elválaszthatatlan és egymáshoz viszonyítva nem járulékos jellegű összetevőt magában foglaló tervezett jogi aktus esetében az EUMSZ 218. cikkének (9) bekezdése szerinti határozat anyagi jogalapját kivételesen a különböző vonatkozó jogalapok fogják képezni.
            
            
               4.2.2.A jelen esetre történő alkalmazás
            
            
               A tervezett jogi aktusok célja, hogy előmozdítsák a megállapodás célkitűzéseit és megkönnyítsék a megállapodás végrehajtását.
            
            
               A megállapodás a közös kül- és biztonságpolitika, a közös kereskedelempolitika és a fejlett országokkal való együttműködés területén követ célkitűzéseket és e területekről tartalmaz elemeket. A megállapodás ezen elemei elválaszthatatlanok és egymáshoz viszonyítva nem járulékos jellegűek. A megállapodás aláírásának jogalapja az EUSZ 37. cikke, valamint az EUMSZ 207. cikke és 212. cikkének (1) bekezdése volt.
            
            
               A tervezett jogi aktusoknak ezért ugyanezen anyagi jogi alapokon kell nyugodniuk.
            
            
               4.3.Következtetés
            
            
               A javasolt határozat jogalapja ezért az EUSZ 37. cikke, az EUMSZ 207. cikke és az EUMSZ 212. cikkének (1) bekezdése, összefüggésben az EUMSZ 218. cikkének (9) bekezdésével.
            
            
               2017/0327 (NLE)
            
            
               Együttes javaslat
            
            
               A TANÁCS HATÁROZATA
            
            
               az Európai Unió által az egyrészről az Európai Unió és tagállamai, másrészről Új-Zéland közötti kapcsolatokról és együttműködésről szóló partnerségi megállapodás által létrehozott vegyes bizottságban a vegyes bizottság eljárási szabályzatáról, valamint az albizottságok és munkacsoportok feladatkörének elfogadásáról szóló határozatok elfogadása tekintetében képviselendő álláspontról
            
            
               AZ EURÓPAI UNIÓ TANÁCSA,
            
         
         
            
               tekintettel az Európai Unióról szóló szerződésre és különösen annak 37. cikkére,
            
            
               tekintettel az Európai Unió működéséről szóló szerződésre és különösen annak 207. cikkére és 212. cikke (1) bekezdésére, összefüggésben 218. cikke (9) bekezdésével,
            
            
               tekintettel az Európai Bizottságnak és az Unió külügyi és biztonságpolitikai főképviselőjének együttes javaslatára,
            
            
               mivel:
            
            
               (1)Az egyrészről az Európai Unió és tagállamai, másrészről Új-Zéland közötti kapcsolatokról és együttműködésről szóló partnerségi megállapodást (a továbbiakban: a megállapodás) 2016. október 5-én Brüsszelben aláírták, és 2017. január 12. óta ideiglenesen alkalmazzák.
            
            
               (2)A megállapodás 53. cikkének (1) bekezdése vegyes bizottságot hozott létre a megállapodás végrehajtásának elősegítése céljából.
            
            
               (3)A megállapodás 53. cikkének (4) bekezdése úgy rendelkezik, hogy a vegyes bizottság elfogadja eljárási szabályzatát, valamint konkrét kérdések kezelése érdekében albizottságokat és munkacsoportokat hozhat létre.
            
            
               (4)A megállapodás 53. cikkének (5) bekezdése szerint a vegyes bizottság elnöki feladatait a két Fél közösen látja el
            
            
               (5)A megállapodás hatékony végrehajtásának biztosítása érdekében a vegyes bizottság eljárási szabályzatát a lehető leghamarabb el kell fogadni.
            
            
               (6)Az Unió vegyes bizottságon belüli álláspontjának ezért a mellékelt vegyes bizottsági határozattervezeteken kell alapulnia,
            
            
               ELFOGADTA EZT A HATÁROZATOT:
            
            
               1. cikk
            
            
               Az EU–Új-Zéland Vegyes Bizottság első ülésén az Unió által képviselendő álláspont a vegyes bizottság e határozathoz csatolt határozattervezetén alapul.
            
            
               2. cikk
            
            
               A megállapodás 53. cikke szerinti vegyes bizottság elnöki tisztségét az Unió külügyi és biztonságpolitikai főképviselője tölti be. A vegyes bizottságban – a tárgyalt témától függően – az Unió, vagy adott esetben az Unió és a tagállamok képviselői vesznek részt.
            
            
               3. cikk
            
            
               Ennek a határozatnak a Bizottság és az Unió külügyi és biztonságpolitikai főképviselője a címzettje.
            
            
            
            
               Kelt Brüsszelben, -án/-én.
            
         
         
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        A Bíróság 2014. október 7-i ítélete, Németország kontra Tanács, C-399/12, ECLI:EU:C:2014:2258, 61–64. pont.
               
            
      
    ---documentbreak--- 
      
         
               EURÓPAI BIZOTTSÁG
            Brüsszel,2017.12.6.
            JOIN(2017) 44 final
            Együttes javaslat
            MELLÉKLET
            a következőhöz:
            A Tanács határozata
            az Európai Unió által az egyrészről az Európai Unió és tagállamai, másrészről Új-Zéland közötti kapcsolatokról és együttműködésről szóló partnerségi megállapodás által létrehozott vegyes bizottságban a vegyes bizottság eljárási szabályzatáról, valamint az albizottságok és munkacsoportok feladatkörének elfogadásáról szóló határozatok elfogadása tekintetében képviselendő álláspontról
            
               
         
         
            
               MELLÉKLET
            
            
            
               AZ EU–ÚJ-ZÉLAND VEGYES BIZOTTSÁG 1/... HATÁROZATA
            
            
               (...)
            
            
               eljárási szabályzatának elfogadásáról
            
            
            
               AZ EU–ÚJ-ZÉLAND VEGYES BIZOTTSÁG,
            
            
               tekintettel az egyrészről az Európai Unió és tagállamai, másrészről Új-Zéland közötti kapcsolatokról és együttműködésről szóló partnerségi megállapodásra (a továbbiakban: a megállapodás) és különösen annak 53. cikkére,
            
            
               mivel:
            
            
               (1)A megállapodás egyes részeit 2017. január 12-től ideiglenesen alkalmazzák.
            
            
               (2)A vegyes bizottságnak ezért el kell fogadnia eljárási szabályzatát,
            
            
            
               A KÖVETKEZŐKÉPPEN HATÁROZOTT:
            
            
               Az EU–Új-Zéland Vegyes Bizottság elfogadja a mellékletben szereplő eljárási szabályzatát.
            
            
            
               Kelt …, 
            
            
               
                     az EU–Új-Zéland Vegyes Bizottság részéről
               
               
                     az elnök
               
            
            
         
         
            
               Melléklet
            
            
               EU–Új-Zéland partnerségi megállapodás a kapcsolatokról és az együttműködésről
            
            
               A VEGYES BIZOTTSÁG ELJÁRÁSI SZABÁLYZATA
            
            
               Feladatok és összetétel
            
            
               1.A vegyes bizottságnak a megállapodás 53. cikkében foglalt feladatokat kell ellátnia.
            
            
               2.A vegyes bizottság a Felek megfelelő szintű képviselőiből áll.
            
            
            
               Az elnök
            
            
               3.A vegyes bizottság elnökségét a Felek felváltva, egy naptári év időtartamra látják el.
            
            
               4.A (3) bekezdéstől eltérve az első elnökségi időszak a vegyes bizottság első ülésének időpontjában kezdődik és ugyanazon év december 31. napjával ér véget.
            
            
            
               Ülések
            
            
               5.A vegyes bizottság, amennyiben a Felek másként nem állapodnak meg, évente egyszer ülésezik. Az üléseket, melyek helyszíne felváltva Brüsszel és Wellington, az elnök hívja össze a Felek kölcsönös megállapodása alapján kitűzött időpontra. A vegyes bizottság bármely Fél kérésére és a Felek beleegyezésével rendkívüli üléseket tarthat.
            
            
               6.A vegyes bizottság, amennyiben a Felek másként nem állapodnak meg, vezető tisztségviselői szinten ülésezik.
            
            
            
               Nyilvánosság
            
            
               7.Eltérő döntés hiányában a vegyes bizottság ülései nem nyilvánosak.
            
            
            
               Résztvevők
            
            
               8.Az elnök a titkárok útján minden ülés előtt tájékoztatást kap a Felek küldöttségének tervezett összetételéről.
            
         
         
            
               9.Adott esetben és a Felek kölcsönös megállapodása esetén a vegyes bizottság üléseire megfigyelőként szakértőket vagy más szervek képviselőit is meg lehet hívni, vagy hogy bizonyos témákkal kapcsolatban tájékoztatást nyújtsanak.
            
            
            
               Titkárok
            
            
               10.Az Európai Külügyi Szolgálat és Új-Zéland külügy- és kereskedelmi minisztériumának egy-egy képviselője közösen gyakorolja a vegyes bizottság titkári tisztségét. Valamennyi, a vegyes bizottság elnökéhez címzett, illetve általa tett közleményt meg kell küldeni a titkároknak. 
            
            
            
               Az ülések napirendje
            
            
               11.Az elnöknek kell összeállítania az egyes ülések tervezett napirendjét. A napirendtervezetet és a vonatkozó dokumentumokat az ülés kezdete előtt legkésőbb 15 nappal eljuttatják a másik Félhez.
            
            
               12.Az ideiglenes napirend tartalmazza azokat a pontokat, amelyeket az elnök az ülés kezdete előtt legkésőbb 21 nappal megkapott.
            
            
               13.A vegyes bizottságnak minden ülés elején el kell fogadnia a végleges napirendet. Amennyiben arról a Felek megállapodnak, az ideiglenes napirenden nem szereplő pontot is felvehetnek a napirendre.
            
            
               14.A Felek megegyezésével az elnök szükség esetén lerövidítheti a (11) és (12) bekezdésben szereplő határidőket.
            
            
            
               Jegyzőkönyvek
            
            
               15.A titkárok közösen készítik el az egyes ülések jegyzőkönyv-tervezetét, általában az ülés végét követő 30 naptári napon belül. A jegyzőkönyvtervezet a vegyes bizottságban elfogadott következtetéseknek az elnök általi összefoglalásán alapul.
            
            
               16.Az ülés végét követő 45 napon belül vagy a Felek által közösen kitűzött határidőn belül mindkét Fél jóváhagyja a jegyzőkönyv-tervezetet. A jegyzőkönyvtervezet elfogadását követően az elnök és a titkárok a jegyzőkönyv tervezetének két eredeti példányát aláírásukkal látják el. A Felek számára el kell juttatni a jegyzőkönyvtervezet egy-egy eredeti példányát.
            
            
            
               Határozatok és ajánlások
            
            
               17.A vegyes bizottság határozatok vagy ajánlások elfogadásáról állapodhat meg. A címük „határozat” vagy „ajánlás”, amelyet egy sorszám, az elfogadásuk időpontja és egy tárgymegjelölés követ. A hatálybalépés időpontját mindegyik határozattervezetnek tartalmaznia kell. 
            
            
               18.A vegyes bizottság dönthet úgy, hogy írásbeli eljárás keretében fogad el határozatokat vagy ajánlásokat. Ebben az esetben a Feleknek meg kell állapodniuk az eljárás lefolytatásának határidejéről. Amennyiben a határidő lejártáig egyik Fél sem juttatja kifejezésre, hogy ellenezné a javasolt határozatot vagy ajánlást, a vegyes bizottság elnökének a határozatot vagy ajánlást közös megegyezéssel elfogadottnak kell nyilvánítania.
            
            
               19.A vegyes bizottság által elfogadott határozatokat és ajánlásokat a vegyes bizottság elnökei két eredeti példány aláírásával hitelesítik.
            
            
               20.A Felek dönthetnek arról, hogy saját hivatalos lapjukban közzéteszik a vegyes bizottság által elfogadott határozatokat és ajánlásokat.
            
         
         
            
            
               Levelezés
            
            
               21.A vegyes bizottsághoz címzett levelezést a szerző szerinti Fél titkárának kell címezni, aki tájékoztatja a másik titkárt.
            
            
               22.A titkárságok gondoskodnak a vegyes bizottságnak címzett leveleknek az elnökhöz való továbbításáról, és adott esetben a (25) bekezdés szerinti köröztetéséről.
            
            
               23.A vegyes bizottság elnökétől származó leveleket a titkárságok elküldik a Feleknek, és amennyiben indokolt, a (25) bekezdésben említett dokumentumként körözteti.
            
            
               24.Az elnöknek címzett, illetve általa kezdeményezett levelezés bármilyen írásos formában folytatható, beleértve az elektronikus leveleket is.
            
            
            
               Dokumentumok
            
            
               25.Amennyiben a vegyes bizottság tanácskozásai dokumentumokon alapulnak, ezeket a dokumentumokat a titkárságok ellátják számmal, és a résztvevők körében köröztetik.
            
            
            
               Kiadások
            
            
               26.A Felek mindegyike maga fedezi a vegyes bizottság ülésein való részvételével összefüggő személyzeti, utazási és tartózkodási költségeket, valamint postai és távközlési költségeit.
            
            
               27.Az ülések megrendezésével és a dokumentumok sokszorosításával kapcsolatos költségeket az ülést rendező Fél viseli.
            
            
            
               Albizottságok és munkacsoportok
            
            
               28.A vegyes bizottság albizottságokat és munkacsoportokat hozhat létre, melyek feladatai ellátásában segítik.
            
            
               29.A vegyes bizottság dönthet úgy, hogy felszámolja az általa létrehozott albizottságokat és munkacsoportokat, illetve hogy meghatározza vagy módosítja azok feladatkörét.
            
            
               30.Az albizottságok és munkacsoportok üléseiket követően jelentést tesznek a vegyes bizottságnak.
            
            
               31.A munkacsoportok nem rendelkeznek döntéshozói jogkörrel, de ajánlásokat terjeszthetnek a vegyes bizottság elé.
            
            
         
         
            
               Az eljárási szabályzat módosítása
            
            
               32.A Felek megegyezhetnek abban, hogy a (17)–(20) bekezdéssel összhangban módosítják ezen eljárási szabályzatokat.
            
            
            
               AZ EU–ÚJ-ZÉLAND VEGYES BIZOTTSÁG 2/... HATÁROZATA
            
            
               (...)
            
            
               az albizottságok és munkacsoportok feladatkörének elfogadásáról
            
            
            
               AZ EU–ÚJ-ZÉLAND VEGYES BIZOTTSÁG,
            
            
               tekintettel az egyrészről az Európai Unió és tagállamai, másrészről Új-Zéland közötti kapcsolatokról és együttműködésről szóló partnerségi megállapodásra (a továbbiakban: a megállapodás) és különösen annak 53. cikkére, valamint a vegyes bizottság eljárási szabályzatának (28)–(31) bekezdésére,
            
            
               mivel:
            
            
               A vegyes bizottság – eljárási szabályzatának (28) bekezdése szerint – albizottságokat és munkacsoportokat hozhat létre, melyek segítik feladatai ellátásában,
            
            
            
               A KÖVETKEZŐKÉPPEN HATÁROZOTT:
            
            
               A vegyes bizottság albizottságainak és munkacsoportjainak feladatkörét a melléklet határozza meg.
            
            
            
               Kelt ...-ban/-ben, ...-án/-én.
            
            
            
               
                     az EU–Új-Zéland Vegyes Bizottság részéről
               
               
                     az elnök
               
            
            
         
         
            
            
               Melléklet 
            
            
               Az albizottságok és munkacsoportok
                  feladatköre
            
            
               1.Az albizottságok és munkacsoportok megvitatják a megállapodásnak a saját, a vegyes bizottság által meghatározott felelősségi területükön való végrehajtását. Emellett megvitathatják a kétoldalú együttműködés vonatkozó területeivel kapcsolatos témákat vagy konkrét projekteket is.
            
            
               2.Az albizottságoknak és munkacsoportoknak a vegyes bizottság felügyelete alatt kell működniük. A vegyes bizottság által meghatározott határidőkön belül be kell nyújtaniuk jegyzőkönyveiket és ajánlásaikat a vegyes bizottságnak.
            
            
               3.Az albizottságok és munkacsoportok a két Fél képviselőiből állnak.
            
            
               4.Az albizottságok és munkacsoportok üléseikre szakértőket hívhatnak meg és meghallgathatják őket a konkrét napirendi pontokkal kapcsolatban.
            
            
               5.Az albizottságok és munkacsoportok elnöki feladatait a vegyes bizottság elnökségi tisztségét betöltő Félnek kell ellátnia.
            
            
               6.A két Fél egy-egy tisztviselője együttesen látja el az albizottságok és munkacsoportok titkárainak feladatait. A titkárok feladatköre megegyezik a vegyes bizottság titkárainak feladatkörével. 
            
            
               7.Az albizottságok és munkacsoportok legalább olyan gyakran üléseznek, ahogy azt a vegyes bizottság előírja. Bármely Fél kérésére és a Felek beleegyezésével rendkívüli ülések tarthatók. Minden ülést a Felek által közösen elfogadott időpontban és helyen kell megtartani.
            
            
               8.Az albizottságok és a munkacsoportok a vegyes bizottság eljárási szabályzata szerint működnek a napirendek, jegyzőkönyvek, ajánlások, levelezés, dokumentumok és költségek tekintetében, kivéve, ha a vegyes bizottság máshogy rendelkezik.
            
            
               9.Ha a Felek máshogy nem határoznak, az ülések nem nyilvánosak.